Potgooi – Nuus en Weer 12 Junie 2018 – NETRADIOSA
Potgooi – Nuus en Weer 12 Junie 2018
12/06/2018 Corrie Slabbert Blog, Nuus, Potgooi/Podcast 0
Intussen is die polisie besig met 'n werwingsaksie om kandidate uit die "minderheidsgroepe" te werf. Hulle doel op Afrikaanssprekendes maar ook Engelssprekendes, in duideliker taal soek hulle blanke kandidate
Die Vereniging van Staatsamptenare het met die Minister van Maatskaplike Ontwikkeling, Susan Shabangu, vergader oor of SASSA-personeel deel is van die Staatsdiens-bedingingsraad of nie. Duisende werkers het landwyd by SASSA-kantore met 'n sloerstaking begin. 'n Vakbondbestuurder, Leon Gilbert, sê hulle het hul situasie aan Shabangu verduidelik, maar dat die sloerstaking voortgaan te midde van 'n opvolgvergadering komende Donderdag.
Die 25-jarige Matthew Benson van Noordwes, wat daarvan aangekla is dat hy 'n man op sy pa se plaas by Mooinooi doodgeskiet het, is vrygespreek. Benson is daarvan beskuldig dat hy skote afgevuur het op Tebogo Ndlovu en twee vriende nadat hy hulle in Augustus verlede jaar op die plaas gewaar het, waar hulle glo lemoene gesteel het. Ndlovu se liggaam is nooit gevind nie. Benson is aangekla van moord, die onwettige besit van 'n vuurwapen en twee aanklagte van poging tot moord. Die hof het bevind dat die staat nie sy saak bo redelike twyfel bewys het nie.
'n Suid-Afrikaanse joernalis, Anneliese Burgess, is aan boord van die reddingskip met migrante wat in die Mediterreense see gestrand is nadat Italië weier dat die skip met 629 vlugtelinge sy hawens binnegaan. Malta weier die skip ook toegang. Burgess sê die situasie op die skip is gespanne en die vlugtelinge weet nog nie presies wat aangaan en dat hulle toegang geweier word nie. Onder die vlugtelinge is 123 minderjariges, wat alleen reis, asook 11 ander kinders en swanger vroue.
Die polisie stel ondersoek in nadat die liggaam van 'n man op die Kaapstad-kampus van die Kaapse Skiereiland Universiteit van Tegnologie gevind is. 'n Polisiewoordvoerder, Andre Traut sê die omstandighede rondom die dood nog nie duidelik nie. Hy sê 'n geregtelike doodsondersoek is geopen.
 Die Bank van Baroda sê 'n klopjag op die bank Vrydag was nie die gevolg van 'n ondersoek na die bank self nie, maar eerder na transaksies van die Gupta-broers. Die Valke het 'n klopjag op die bank se kantore in Johannesburg en Durban uitgevoer en beslag gelê op dokumente wat verband hou met transaksies met staatsinstellings. 'n Verteenwoordiger van die bank sê hulle werk saam met die Suid-Afrikaanse owerhede in alle ondersoeke wat verband hou met die Gupta-familie. 'n Ondersoek deur die georganiseerde misdaad en korrupsie-projek vroeër vanjaar het beweer dat die Bank van Baroda se Suid-Afrikaanse tak bewus was van hoe die Gupta-familie hulle bankrekeninge misbruik het. Die verslag het beweer dat die bank die familie toegelaat het om miljoene dollars wat van verdagte transaksies afkomstig was na rekeninge in die buiteland te verskuif. Die bank sê egter sy tak in Suid-Afrika tree binne die land se wetgewing op en het nie doelbewus enigiets verkeerd gedoen nie.
 Die ANC se provinsiale koördineerder, Sihle Zikalala sê oudpresident, Jacob Zuma het geen invloed op die leierskapstruktuur in KwaZulu-Natal nie. Dit volg na berigte dat chaos die afgelope naweek uitgebreek het tydens die ANC se provinsiale verkiesingskonferensie en 'n ooreenkoms wat faksies sou saamsnoer, na bewering deur Zuma in die wiele gery is. Organiseerders het egter voortgegaan met 'n raadgewende konferensie in plaas van 'n verkiesingskonferensie nadat 'n dringende interdik deur 'n faksie in die provinsie bekom is.
 Die Hooggeregshof in Pretoria lewer vandag in die moordsaak van 'n man van Noordwes. Matthew Benson word aangekla van die moord op Tebogo Ndlovu van Majakaneng. Benson het glo in Augustus verlede jaar op sy pa se sitrusplaas in Mooinooi, op Ndlovu en sy vriende losgebrand. Hulle het na bewering lemoene gesteel. Ndlovu se liggaam is nooit gevind nie, maar sy vriende het getuig dat hy tydens die skietvoorval gewond is. Benson ontken skuld op aanklagte van moord en poging tot moord.
'n Vragmotorbestuurder het oorleef nadat sy voertuig gisteraand op die N-7 naby Milnerton aan die brand gesteek is. Inwoners van die Du Noon het glo die strate ingevaar nadat metropolisiebeamptes vroeër 'n aantal onwettige strukture afgebreek het. Die Wes-Kaapse Verkeershoof, Kenny Africa sê niemand is tydens die betogings beseer nie. Verkeersbeamptes en ander wetstoepassers sal voortgaan om die situasie te monitor.
Suid-Afrika se omstrede grondkwessie het ook in Kanada ter sprake gekom. President Cyril Ramaphosa sê die regering se beleid oor grondonteiening het nie ten doel om verwarring te saai nie, maar ongeregtighede van die verlede reg te stel. Die ANC het reeds deurgeloop onder kritiek dat sy grondbeleid eiendomsregte kan ondermyn en beleggers kan afskrik, al sal privaatgrond na verwagting eers ná die 2019 verkiesing onteien word. Ramaphosa het in 'n eksklusiewe onderhoud met die SAUK in Quebec gesê die staat wil nie grond gryp nie. Hy het na Kanada verwys en gesê die land verstaan waardeur Suid-Afrika nou gaan omdat hulle self met die inheemse bevolking moes onderhandel. Hy sê Kanadese besef dat Suid-Afrika aandag aan die kwessie van grond moet gee indien ons 'n toekoms vir almal in die land wil verseker.